অভিষেক বচ্চন আর রণবীর কপূর যে জিগরি দোস্ত— গোটা বলিউডের সে কথা জানা। কোনও ফুটবল ম্যাচ হোক কিংবা বলিউডের ঘরোয়া কোনও পার্টি, পাপারাৎজিদের নজর এড়ায় না ওঁদের বন্ধুত্ব। কিন্তু অভিষেক যে আবার রণবীরের বোন রিদ্ধিমারও পরম বন্ধু সে কথা কতজনই বা জানেন? আর এই অভিষেকই ওঁর ডিজাইনার বন্ধু রিদ্ধিমা কপূর শাহানির কাছ থেকে মনপসন্দ একটি উপহারও পেয়ে গিয়েছেন। বলিউড সূত্রের খবর, রণবীরের এভিল আই ব্রেসলেটে নাকি বেশ কিছুদিন ধরেই নজর জুনিয়র বচ্চনের। আর তার পরই শুরু হয় অভিষেকের বায়নাক্কা। ওই একই রকমের ব্রেসলেট তাঁরও চাই। নিমেষে খবর পৌঁছে যায় রিদ্ধিমার কাছে। ঝটপট রিদ্ধিমাও একই জিনিস তৈরি করে ফেলেন বন্ধু অভিষেকের জন্য। রিদ্ধিমাই ইনস্টাগ্রামে ছবিটি পোস্ট করেছেন। আর ক্যাপশনে লিখছেন ‘এভিল-আই ব্রেসলেট পড়ে আমাদের প্রিয় অভিষেক।’ অভিষেকের মতো বিনয়ী মানুষ জীবনে আরেকটা দেখেননি বলে ধারণা তাঁর। তবে রিদ্ধিমার এই প্রবণতা কেবলই রণবীর-অভিষেকে সীমাবদ্ধ নয়। জাস্টিন বিবারের জন্যও ব্রেসলেট তৈরি করেছেন তিনি।  অনেক দিন পর আবার ‘মনমর্জিয়া’ ছবি দিয়ে বলিউডে কামব্যাক করছেন অভিষেক বচ্চন।  আর রণবীর একটি ছবির শুটিং শুরু করেছেন তো আরেকটি মুক্তির অপেক্ষায়। ‘ব্রক্ষ্মাস্ত্র’-এর শুটিংয়ে আপাতত আউটডোরে রণবীর কপূর। মুক্তির অপেক্ষায় তাঁর সঞ্জয় দত্ত বায়োপিক।